คุ้ยเงินกู้เพรซิเดนท์ฯ 3 หมื่นล้าน สะท้านวงการแบงก์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เมื่อวันที่ 10 ก.พ. กรมสอบสวนคดีพิเศษ (ดีเอสไอ) เรียกผู้บริหารธนาคารเจ้าหนี้ 12 แห่งของ บริษัท เพรซิเดนท์ อะกริ เทรดดิ้ง มาทำความเข้าใจเรื่องการเปิดเผยและส่งมอบหลักฐานข้อมูลการอนุมัติสินเชื่อ ที่ก่อให้เกิดความเสียหายกับธนาคาร 3.4 หมื่นล้านบาท เพื่อร่วมกันทำแผนประทุษกรรมและสาวเส้นทางการเคลื่อนย้ายเงินของบริษัทค้าข้าวอันอื้อฉาว
ธนาคารเจ้าหนี้ที่เข้าร่วม ได้แก่ ธนาคารกรุงเทพ, กรุงไทย, กสิกรไทย, ทหารไทย, เอชเอสบีซี, ไทยพาณิชย์, ยูโอบี, สินเอเซีย, แบงก์อิสลาม, บีเอ็นพี พาริบาร์, โตเกียวมิตซุย และซีไอเอ็มบี ไทย 
นี่อาจจะเป็นคดีแรกที่ดีเอสไอกระโจนเข้าไปแล้วกระชากหน้ากากในธุรกิจการปล่อยกู้ของสถาบันการเงินที่อิงแอบและสมยอมกับฝ่ายการเมืองจนสร้างความเสียหายให้กับสถาบันการเงิน 
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) กล่าวว่า ดีเอสไอขอให้ธนาคารพาณิชย์ 12 แห่ง แต่งตั้งตัวแทนเพื่อทำหน้าที่การให้ข้อมูลเอกสารหลักฐานคดีนี้โดยตรง เพื่อให้การสอบสวนหาหลักฐานดำเนินการได้รวดเร็ว
“ดีเอสไอไม่ต้องการออกหมายเรียกให้แต่ละธนาคารส่งมอบเอกสารและเข้าให้ข้อมูลแก่พนักงานสอบสวน จึงได้เชิญผู้แทนธนาคารมารับร่วมฟังข้อเท็จจริงและร่วมทำแผนประทุษกรรม เพื่อนำส่งเอกสารหลักฐานให้ดีเอสไอโดยไม่ต้องปกปิด หรือให้บ้างไม่ให้บ้าง” นายธาริต กล่าว
อธิบดีดีเอสไอ บอกว่า จากการสอบสวนเบื้องต้นพบความผิดปกติหลายอย่าง ทั้งการใช้เอกสารปลอมมาเวียนเทียนการขอสินเชื่อ การขอสินเชื่อวงเงินสูงๆ โดยไม่มีหลักทรัพย์ค้ำประกัน หรือใช้บุคคลค้ำประกันเพียงคนเดียว 
อีกประเด็นหนึ่งที่น่าสงสัย คือตามปกติแล้วการปล่อยสินเชื่อธนาคารต้องเข้มงวดและมีความระมัดระวังอย่างมาก และต้องมีการตรวจสอบเครดิตบูโรก่อน 
แต่การปล่อยสินเชื่อให้กับบริษัท เพรซิเดนท์ อะกริ เทรดดิ้ง ต่อเนื่อง 23 ปี และเกี่ยวข้องกับธนาคาร 12 แห่ง จนเป็นหนี้เสียจำนวนมากนั้น
ไม่มีการรายงานในเครดิตบูโร ซึ่งแตกต่างจากการกู้ยืมเงินของประชาชนทั่วไป ที่จะูกตรวจสอบอย่างละเอียด
ปัญหาคือ ทำไมธนาคารตรวจสอบไม่พบความผิดปกติของลูกหนี้รายนี้ 
ดีเอสไอยังตรวจสอบพบว่า ในการทำนิติกรรมกู้ยืมเงินของบริษัท เพรซิเดนท์ฯ มีการนำเอกสารปลอมมาใช้เวียนเทียนกู้เงินจากหลายสถาบันการเงิน มีการอนุมัติสินเชื่อในวงเงินสูง แต่เรียกหลักประกันเงินกู้ต่ำ แม้ว่าจะมีการชำระหนี้ให้กับธนาคารบางแห่ง แต่คล้ายกับนำเงินกู้จากธนาคารแห่งใหม่หมุนไปชำระหนี้เก่าของอีกธนาคารหนึ่ง 
อธิบดีดีเอสไอ บอกว่า ในการสอบสวนในทางลึกจะต้องสาวให้ถึงว่ามีการถ่ายเทโอนเงินไปยังบุคคลใดบ้าง เข้าข่ายการฟอกเงินหรือไม่ มีเจ้าหน้าที่ธนาคารได้รับประโยชน์หรือสินบนการปล่อยกู้หรือไม่ 
แม้ว่าจากการสอบสวนเบื้องต้นยังไม่มีผู้มีอิทธิพล นักการเมืองเข้ามาเกี่ยวข้อง แต่ถ้าผู้บริหารบริษัทและผู้ที่ไม่ได้เป็นผู้บริหารบริษัทแต่ร่วมกระทำผิด ต้องร่วมรับผิดชอบในการนำเอกสารปลอมมาใช้ยื่นขอกู้เงินด้วย
นายธาริต กล่าวว่า แม้ว่ามีธนาคารพาณิชย์บางแห่งที่ได้รับการชำระหนี้จากลูกหนี้ครบแล้วก็ยังต้องเชิญมาสอบสวน เพราะการฉ้อโกง การปลอมแปลงเอกสารเป็นคดีอาญา และหากพบการกระทำความผิดก็จะต้องดำเนินคดีตามกฎหมาย 
“ดีเอสไอไม่ได้ตั้งเป้าที่จะเอาความผิดกับผู้บริหารธนาคารพาณิชย์ที่ปล่อยสินเชื่อ แต่เบื้องต้นมีข้อสงสัยที่แต่ละธนาคารต้องพิสูจน์ว่าดำเนินการปล่อยกู้ตามกรอบของกฎหมายหรือไม่” นายธาริต กล่าว 
ก่อนหน้านี้เมื่อต้นปีศาลล้มละลายมีคำสั่งล้มละลายและสั่งพิทักษ์ทรัพย์เด็ดขาด บริษัท เพรซิเดนท์ อะกริ เทรดดิ้ง และนายอภิชาติ จันทร์สกุลพร กรรมการผู้จัดการบริษัท ในคดีหมายเลขแดงที่ ล 18747/2552 หลังจากธนาคารเจ้าหนี้ของกลุ่ม เพรซิเดนท์ฯ ได้ผิดนัดชำระหนี้กับธนาคารทั้ง 9 แห่งในเวลาไล่เลี่ยกัน และพบว่าข้าวในสต๊อกของกลุ่มเพรซิเดนท์ฯ หายเกลี้ยงเป็นล้านตัน 
คล้อยหลังจากนั้นไม่นาน ธนาคารกรุงไทยก็มีมติอนุมัติสินเชื่อ 2,000 ล้านบาทให้กับบริษัท สยาม เอ็นดิก้า ที่แม้จะมีบุคคลอื่นเปิดหน้าฉาก แต่วงการค้าข้าวและธนาคารพาณิชย์รับรู้กันว่า มีนายอภิชาติยืนผงาดอยู่ข้างหลัง จนเป็นที่ร่ำลือไปทั้งวงการแบงก์